b'\n_START_ARTICLE_\nAlfred Sch\xc3\xbctz\n_START_PARAGRAPH_\nAlfred Sch\xc3\xbctz (13. huhtikuuta 1899 Wien, It\xc3\xa4valta \xe2\x80\x93 20. toukokuuta 1959 New York, Yhdysvallat) oli it\xc3\xa4valtalainen filosofi ja sosiologi. H\xc3\xa4n opiskeli oikeustiedett\xc3\xa4 Wieniss\xc3\xa4, ja tutki my\xc3\xb6hemmin fenomenologiaa, yhteiskuntatieteiden metodologiaa sek\xc3\xa4 muun muassa Edmund Husserlin ja William Jamesin ajattelua. Sch\xc3\xbctz muutti Yhdysvaltoihin ennen toista maailmansotaa. Suurimman osan el\xc3\xa4m\xc3\xa4\xc3\xa4ns\xc3\xa4 h\xc3\xa4n toimi pankkiirina. H\xc3\xa4n my\xc3\xb6s opetti osa-aikaisesti New School for Social Researchissa New Yorkissa._NEWLINE_Sch\xc3\xbctz pyrki kehitt\xc3\xa4m\xc3\xa4\xc3\xa4n Husserlin fenomenologiaa yhteiskuntatieteiden filosofian pohjaksi, yhdistettyn\xc3\xa4 Max Weberin sek\xc3\xa4 johtavien yhdysvaltalaisten sosiologien, kuten George Herbert Mead, teorioihin. Sch\xc3\xbctz itse ei ollut koskaan Husserlin oppilas, mutta h\xc3\xa4n ja h\xc3\xa4nen ty\xc3\xb6toverinsa Felix Kaufmann tutkivat Husserlin teoksia laajalti. Sch\xc3\xbctzin ensimm\xc3\xa4inen teos Sosiaalisen maailman merkityksek\xc3\xa4s rakentuminen saavutti kuitenkin Husserlin huomion, mik\xc3\xa4 johti kirjeenvaihtoon ja siihen, ett\xc3\xa4 Sch\xc3\xbctz k\xc3\xa4vi Husserlin luona ennen t\xc3\xa4m\xc3\xa4n kuolemaa vuonna 1938. H\xc3\xa4nelle oli tosin tarjottu Husserlin assistentin tointa jo 1930-luvun alkupuolella, mutta h\xc3\xa4n oli kielt\xc3\xa4ytynyt.'